CCP โชว์ backlog ทุบสถิติเดิม ลุ้นจ่ายปันผล Q2/58
CCP คาดว่าปีนี้จะมีรายได้ราว 2.5-2.6 พันลบ. ลุ้นจ่ายปันผล Q2/58 มั่นใจได้ส่วนแบ่งโครงการรถไฟรางคู่-ความเร็วสูง เส้นทางอีสาน-ตะวันออก คาดชัดเจนใน Q4/58
29 มิ.ย. 2558

นายประทีป ทีปกรสุขเกษม ประธานกรรมการ บริษัท ผลิตภัณฑ์คอนกรีตชลบุรี จำกัด (มหาชน) หรือ CCP เปิดเผยว่า บริษัทคาดว่าปีนี้จะทำรายได้ราว 2,500-2,600 ล้านบาท บวก/ลบไม่เกิน 5% ซึ่งใกล้เคียงกับปีก่อน เช่นเดียวกับกำไร แม้ว่าไตรมาส 1/58 กำไรจะปรับตัวลดลงมาเหลือ 13.89 ล้านบาท จากช่วงเดียวกันของปีก่อนมีกำไรสุทธิ 66.62 ล้านบาท เนื่องจากส่งมอบงานล่าช้า รวมทั้งธุรกิจก่อสร้างทั้งภาครัฐและเอกชนหดตัว แต่คาดว่าตั้งแต่ไตรมาส 2/58 เป็นต้นไปจนถึงไตรมาส 4/58 ผลประกอบการจะเป็นขาขึ้น หลังจากเห็นสัญญาณที่ดีของงานภาครัฐที่มีการเร่งรัดการเบิกจ่ายงบประมาณ
ขณะนี้บริษัทมีงานในมือ (backlog) สูงถึง 2,300 ล้านบาท ถือว่าเป็นระดับสูงสุดใหม่ หลังจากที่ทำได้ถึง 1,900 ล้านบาทในปี 57 โดย backlog ดังกล่าวจะรับรู้เป็นรายได้ภายในปีนี้ราว 40% ที่เหลือจะทยอยรับรู้ฯในปีหน้า ขณะที่คาดว่าจะมีงานใหม่ออกมาอีกอย่างต่อเนื่อง และน่าจะมีงานจรเข้ามาอีก ซึ่งในปีนี้บริษัทได้ขยับสัดส่วนงานภาครัฐเพิ่มขึ้นมาเป็น 60% จากปีก่อนงานภาครัฐและเอกชนมีสัดส่วน 50:50
อย่างไรก็ตาม บริษัทจะมีการประชุมคณะกรรมการบริษัทเพื่อพิจารณางบไตรมาส 2/58 ในช่วงเดือน ส.ค.นี้ ซึ่งอาจจะมีเซอร์ไพร์สเกี่ยวกับการจ่ายเงินปันผลระหว่างกาลให้กับผู้ถือหุ้น คาดว่าจะจ่ายในอัตราสูงกว่านโยบายของบริษัทที่กำหนดจ่าย 40% ของกำไรสุทธิแน่นอน
ทั้งนี้บริษัทคาดว่าในปี 59 จะได้รับอานิสงส์จากโครงการลงทุนขนาดใหญ่ของภาครัฐอย่างเต็มที่ โดยเฉพาะโครงการรถไฟทางคู่และรถไฟความเร็วสูง เส้นทางที่ผ่านภาคตะวันออกเฉียงเหนือ และภาคตะวันออก รวมไปถึงภาคใต้ ซึ่งในช่วงไตรมาส 4/58 คาดว่าภาครัฐจะมีความชัดเจนการเปิดประมูลโครงการดังกล่าว และน่าจะเริ่มก่อสร้างได้ในปีหน้า โดยบริษัทเชื่อว่าจะได้รับส่วนแบ่งงานอย่างแน่นอน
 